***Πρώτες ενθυμήσεις*, Πηνελόπη Δέλτα**

****

**ΠΗΝΕΛΟΠΗ ΔΕΛΤΑ (1874 - 1941):** Η Πηνελόπη Δέλτα γεννήθηκε στην Αλεξάνδρεια της Αιγύπτου, παιδί του Εμμανουήλ Μπενάκη, μεγαλεμπόρου βαμβακιού. Τα παιδικά της χρόνια τα πέρασε στο αυστηρό αρχοντικό περιβάλλον του σπιτιού της και τα καλοκαίρια ταξίδεψε στην Ελλάδα και την Ευρώπη . Η σύγκριση των ελληνικών μαθητικών βιβλίων με τα αντίστοιχα ξενόγλωσσα την έκανε να συνειδητοποιήσει την ανάγκη για συγγραφή παιδικών βιβλίων γραμμένων σε απλή γλώσσα. Μετά την αγγλική κατάκτηση της Αιγύπτου (1882), η οικογένεια έφυγε για την Ελλάδα και εγκαταστάθηκε στην Κηφισιά. Το 1895 η Πηνελόπη παντρεύτηκε τον Φαναριώτη επιχειρηματία Στέφανο Δέλτα, Ο Δέλτας ήταν φιλοδημοτικιστής και η Πηνελόπη επηρεάστηκε κυρίως από τον αδερφό του Κωνσταντίνο και τη γνωριμία και σχέση της με τον Ίωνα Δραγούμη, που υπηρετούσε την περίοδο εκείνη στο προξενείο της Αλεξάνδρειας .Παράλληλα με τη λογοτεχνία η Δέλτα ασχολήθηκε και με τις παιδαγωγικές μελέτες και το 1910 εξέδωσε το βιβλίο Στοχασμοί περί της ανατροφής των παιδιών μας. Το 1916 εγκαταστάθηκε στην Αθήνα. Οι πολιτικές εξελίξεις που ακολούθησαν ως τη Μικρασιατική καταστροφή επηρέασαν και τραυμάτισαν την ψυχοσύνθεση της Δέλτα, που αντιμετώπιζε περισσότερο συναισθηματικά παρά εγκεφαλικά τα γεγονότα. Παρά την άσχημη κατάσταση της υγείας της (προϊούσα παράλυση των άκρων), ήδη από το 1925 ανέλαβε σημαντικές πρωτοβουλίες για περίθαλψη και οικονομική ενίσχυση των προσφύγων από τη Βουλγαρία και τη Μικρασία. Ανάλογη πρωτοβουλία ανέλαβε και κατά τη διάρκεια του ελληνοϊταλικού πολέμου. Η είδηση, ωστόσο, της εισόδου των Γερμανών στην Αθήνα την οδήγησε στην αυτοκτονία*: Απρίλης 1941. Στις 27 Απριλίου, τα γερμανικά στρατεύματα μπαίνουν στην Αθήνα και η Πηνελόπη Δέλτα μπαίνει στη λίστα με τους «ιδανικούς αυτόχειρες». Παίρνει δηλητήριο και πέντε μέρες αργότερα ξεψυχάει αφήνοντας ένα λιτό σημείωμα για τα παιδιά της.*

*«Παιδιά μου, ούτε παπά, ούτε κηδεία. Παραχώστε με σε μια γωνιά του κήπου, αλλά μόνο αφού βεβαιωθείτε ότι δεν ζω πια. Φροντίστε τον πατέρα σας. Τον φιλώ σφιχτά.Π.Σ.Δέλτα».*  
Στην ταφή της, στον κήπο της Κηφισιάς, ιερουργεί μόνος ο παλιός φίλος Αρχιεπίσκοπος Χρύσανθος. Επάνω στον τάφο της χαράχτηκε μόνο η λέξη «Σιωπή».


Η Πηνελόπη Δέλτα υπήρξε μια από τις πιο σημαντικές φυσιογνωμίες στην Ελλάδα των αρχών του 20ου αιώνα.(πηγή:Ε.ΚΕ.ΒΙ). Ιδιαίτερα τα παιδικά της βιβλία θεωρούνται κλασικά, βρίθουν ιστορικών στοιχείων και έχουν μεγαλώσει γενιές και γενιές. «Κάμνω τα δυνατά μου να πω του Ελληνόπαιδου μερικά ιστορικά γεγονότα που δεν μπορεί να μάθει αλλού» έγραφε η ίδια στον Κωστή Παλαμά.  
΄Εργα της: **«Για την Πατρίδα»** (ιστορικό μυθιστόρημα**), «Η καρδιά της βασιλοπούλας» (**διήγημα-παραμύθι), **«Παραμύθι χωρίς όνομα»** , **«Τον καιρό του Βουλγαροκτόνου»** (ιστορικό διήγημα)**, «Παραμύθια και άλλα»,** **«Τ' Ανεύθυνα»** (Διηγήματα), **«Η ζωή του Χριστού»** - (δίτομο**), «Το γκρέμισμα»,** (ιστορικό μυθιστόρημα, ανολοκλήρωτο), **«Τρελαντώνης»** (μυθιστόρημα), **«Μάγκας»** (μυθιστόρημα), **«Στα μυστικά του βάλτου»** (μυθιστόρημα), **«Οι Ρωμιοπούλες»** (μυθιστόρημα για ενήλικες).

***Πρώτες Ενθυμήσεις***

Το κείμενο είναι απόσπασμα από το αυτοβιογραφικό έργο της Πηνελόπης Δέλτα.

* Με τον όρο **«αυτοβιογραφία»**χαρακτηρίζουμε συνήθως ένα συνεχές αφηγηματικό κείμενο, στο οποίο ένας άνθρωπος γράφει ο ίδιος την ιστορία της ζωής του (ή ενός μέρους της).
* Η αυτοβιογραφία πρέπει να διακρίνεται απ΄ τα *«απομνημονεύματα»*, όπου πάνω απ΄ όλα δίνεται έμφαση στη συμμετοχή του συγγραφικού υποκειμένου σε σημαντικά ιστορικά γεγονότα της εποχής του (π.χ. τα απομνημονεύματα των πολεμιστών του 1821, εκτός του ότι δεν είναι πάντα γραμμένα από τους ίδιους, δεν αναφέρονται τόσο στη ζωή των ηρώων αυτών όσο στη συμμετοχή τους στον Αγώνα για την ανεξαρτησία).
* Επίσης με την αυτοβιογραφία συγγενεύει και το *«ημερολόγιο»*, με τη διαφορά ότι το τελευταίο είναι ένα κείμενο χωρίς ιδιαίτερη συνοχή, που συνήθως γράφεται με μικρή ή μηδαμινή χρονική απόσταση από τα συμβάντα που καταγράφει. Η αυτοβιογραφία, αντίθετα, στις περισσότερες περιπτώσεις γράφεται σε χρόνο αρκετά μεταγενέστερο από τα όσα εξιστορεί και σ΄ αυτό οφείλει τουλάχιστον ένα μέρος της λογοτεχνικότητάς της.

(Πηγή:  <http://www.ekebi.gr/Fakeloi/makrygiannis/autobio.htm>)

**[](https://1.bp.blogspot.com/-zkRVgf5Eawk/XqcNV6D7xpI/AAAAAAAAIJA/x9JRNRVIMKMFJBB725UNMtjr4I-vnW-oQCLcBGAsYHQ/s1600/EmmanuelBenakis.jpg)**

Εμμανουήλ Μπενάκης (1843-1929) πολιτικός και εθνικός ευεργέτης (πατέρας της Πηνελόπης Δέλτα)

**ΕΝΟΤΗΤΕΣ**

1. «Τον πατέρα......ευκολότερα»: Ο πατέρας και οι σχέσεις του με τα παιδιά.
2. «Ο πατέρας...της ζωής μου»: Η γοητευτική προσωπικότητα του πατέρα, πηγή δέους για την αφηγήτρια-κόρη.
3. «Θυμούμαι..... μα θεότης»: το περιστατικό με τα στρείδια και η επίδρασή του στη ζωή της αφηγήτριας

**1η ενότητα**: Τα παιδικά χρόνια της συγγραφέως σημαδεύονται από την αυστηρή αλλά συγχρόνως και γοητευτική φιγούρα του πατέρα, ο οποίος εμπνέει στα παιδιά του τον φόβο αλλά και τον θαυμασμό και το δέος. Ο πατέρας επιβάλλει την τάξη στο σπίτι με αυστηρή πειθαρχία και σκληρές τιμωρίες, όπως τον ξυλοδαρμό (αποδεκτός τον 19ο αιώνα) που προκαλεί στα παιδιά τη θλίψη, τη ντροπή και την ταπείνωση. Ψυχρός, τυπικός και απρόσιτος, δεν αφήνει κανένα περιθώριο οικειότητας, τρυφερότητας και εκδήλωσης συναισθημάτων. Η έλλειψη στοργής βέβαια δεν εμποδίζει την αφηγήτρια να αντιμετωπίζει τον πατέρα της με θαυμασμό και υπερηφάνεια και να εντυπωσιάζεται από την  επιβλητική του παρουσία και τη γοητεία του.

**ΑΦΗΓΗΜΑΤΙΚΑ ΣΤΟΙΧΕΙΑ**

* **α΄πρόσωπος αφηγητής, εσωτερική οπτική γωνία** με συμμετοχή στα δρώμενα, αναδρομική αφήγηση της ώριμης πλέον αυτοβιογραφούμενης συγγραφέως (*θυμούμαι*)
* **Περιγραφή** παραστατική, λεπτομερής
* **Διάλογος** σύντομος αφηγημένος

**ΧΑΡΑΚΤΗΡΙΣΜΟΙ-ΣΥΝΑΙΣΘΗΜΑΤΑ- ΙΔΕΕΣ**

* **Πατέρας**: επιβλητική, γοητευτική, μεγαλοπρεπής παρουσία, ευπαρουσίαστος, αλλά τυπικός, ψυχρός, απόμακρος, απρόσιτος, απλησίαστος, χωρίς συναισθηματικές διαχύσεις, οικειότητα, εκδηλώσεις τρυφερότητας, τιμωρεί χωρίς να επιβραβεύει, αυστηρός, αυταρχικός, άτεγκτος. Εμπνέει στα παιδιά φόβο, τρόμο αλλά και θαυμασμό, υπερηφάνεια, σεβασμό, δέος
* Το έλλειμμα στοργής, η επιβολή σιδερένιας πειθαρχίας, ο ξυλοδαρμός, απότοκο των παιδαγωγικών αντιλήψεων στους κόλπους της μεγαλοαστικής κοινωνίας του 19ου αι, προκαλεί τραυματικά συναισθήματα, ντροπή, εξευτελισμό σ’ ένα υπερευαίσθητο παιδί, όπως η αφηγήτρια

**ΕΚΦΡΑΣΤΙΚΑ ΜΕΣΑ**

* **Μεταφορές**: τον τρέμαμε, δεμένο κορμί, αμυγδαλωτά μάτια που πετούσαν φλόγες,κάθε μπατσιά πηγαινοέφερνε το μυαλό
* **Παρομοίωση**: κορμί, ίσιο σα λαμπάδα, Έμπαινε και γέμιζε, λες, αμέσως το σπίτι
* **Ασύνδετα**: την επιβλητική του παρουσία........ «τα ωραία Μπενάκικα μάτια»

**2η ενότητα**: Η εικόνα του πατέρα περικλείει δύο αντιθετικές απόψεις: από τη μια μεριά τον φόβο και την τυραννική παρουσία του αυταρχικού και απρόσιτου άνδρα, που διατάζει και επιβάλλεται στους γύρω του, και από την άλλη τον θαυμασμό, τη γοητεία και την υπερηφάνεια που προκαλεί η ομορφιά, η ευγένεια και η ακεραιότητα του. Ο πατέρας είχε τη δυνατότητα να επιβάλλεται στους άλλους και να τους αναγκάζει να τον υπακούν ωστόσο δεν έχανε τίποτα από την ευγένεια, την ειλικρίνεια και την τιμιότητα του. Ακλόνητος χαρακτήρας και αφοσιωμένος στις ηθικές του αξίες και αρχές, ήταν πραγματικά μια ολοκληρωμένη προσωπικότητα, κάτι που αναγνώριζαν τα παιδιά του.

Το ενδιαφέρον στοιχείο είναι ότι η αυτοβιογραφική αφήγηση δεν επιλέγει καμία από τις δύο όψεις ως επικρατέστερη. Αντιθέτως οι δύο αντίρροπες δυνάμεις αναπτύσσονται παράλληλα, για να συνθέσουν την εικόνα μιας μυθικής μορφής που λατρεύεται σαν θεότητα και υποχρεώνει την αφηγήτρια να παραδεχτεί πως  ο πατέρας της έμεινε η τελευταία αγάπη της ζωής της. Όπως συμβαίνει συχνά, ο αυτοβιογραφικός λόγος της Δέλτα φανερώνει περισσότερα  για τον δικό της τραυματισμένο ψυχισμό παρά για την προσωπικότητα και τη συμπεριφορά των προσώπων για τα οποία γίνεται λόγος.

**ΑΦΗΓΗΜΑΤΙΚΑ ΣΤΟΙΧΕΙΑ**

* **Εσωτερικός μονόλογος**, εξομολόγηση-κατάθεση ψυχής, αναβίωση τραυματικών εμπειριών, **παρά περιγραφή** της πατρικής φιγούρας

**ΧΑΡΑΚΤΗΡΙΣΜΟΙ-ΣΥΝΑΙΣΘΗΜΑΤΑ- ΙΔΕΕΣ**

* **Πατέρας**: βίαιος, ευέξαπτος, τύραννος, επιβλητικός, ανυποχώρητος, εξουσιαστικός χαρακτήρας, αλλά και βαθιά ευγενής, έντιμος, συνεπής, ειλικρινής, δίκαιος, ευθύς, ακέραιος, υπερήφανος
* **Στα μάτια της αφηγήτριας**: θεότης απλησίαστος, αντικείμενο λατρείας, μυθοποιημένο πρόσωπο- αντρικό πρότυπο. Ανίκανη να τον κρίνει, να τον δει στα ανθρώπινα μέτρα του, λόγω της επιβεβλημένης απόστασης, των ετερόκλητων στοιχείων της γοητευτικής προσωπικότητάς του, άσκησε τυραννική επίδραση πάνω της, εγκλωβίζοντάς την σε μια σχέση ισόβιας συναισθηματικής εξάρτησης.

**ΕΚΦΡΑΣΤΙΚΑ ΜΕΣΑ**

* **Παρομοιώσεις**: *(σαν) θεότης απλησίαστος, σαν λατρεία, σαν θρησκεία*
* **Ασύνδετα, πολυσύνδετα, Μικροπερίοδος λόγος, κοφτές προτάσεις**
* **Επαναλήψεις**: *τελευταία μεγάλη αγάπη της ζωής μου, έκλαψα χάριν του, όλη μου τη ζωή*
* **Κλιμάκωση**: *αργότερα....σαν θρησκεία*
* **Αντίθεση**: *Βίαιος....τύραννος, μα βαθιά ευγενής....στο ζήτημα συνείδηση, ξέροντας και μην ξέροντας*
* **Χαρακτηριστικά επίθετα:** *ειλικρινής, ίσιος, αλύγιστος…*

**3η ενότητα**:  Το περιστατικό με τα στρείδια δείχνει τη σημασία που έχει για την αυτοβιογραφική σκέψη μια καθημερινή λεπτομέρεια, που αποκτά στα μάτια του παιδιού το κύρος και τη σημασία ενός κομβικού σημείου στη ζωή του. Τα λόγια του πατέρα άσκησαν καταλυτική επίδραση στον ψυχικό κόσμο της αφηγήτριας, η οποία για πρώτη φορά συνειδητοποίησε την ανάγκη του άλλου να ζήσει από την εργασία του.

**ΑΦΗΓΗΜΑΤΙΚΑ ΣΤΟΙΧΕΙΑ**

* **Αφήγηση, Διάλογος.** Ένα απλό περιστατικό αποκτά το κύρος και τη σημασία κομβικού σημείου στη ζωή τόσο του παιδιού όσο και του ώριμου αυτοβιογράφου

**ΧΑΡΑΚΤΗΡΙΣΜΟΙ-ΣΥΝΑΙΣΘΗΜΑΤΑ- ΙΔΕΕΣ**

* **Πατέρας**: γενναιόδωρος, μεγαλόψυχος, διαθέτει ανθρωπιά, κατανόηση και καλοσύνη. Από την πλεονεκτική θέση που βρίσκεται αποτιμά δίκαια το μόχθο του απλού δουλευτή και την ανάγκη του για ανταμοιβή. Τα λόγια του ήταν μάθημα ανωτερότητας. Εκτός από το δικό μας συμφέρον οφείλουμε να αναγνωρίζουμε την προσφορά και την ανάγκη του άλλου.
* **Μητέρα**: συνετή διαχειρίστρια των εξόδων του σπιτιού επιτιμά τον πατέρα για τη γενναιοδωρία του.

**ΕΚΦΡΑΣΤΙΚΑ ΜΕΣΑ**

* **Παρομοίωση**: *λάτρεψα τον πατέρα μου σαν κάτι ανώτερο*
* **Μεταφορές**: *σταθμός στη ζωή μου, να κόψω το γροσάκι*
* **Επανάληψη***: θεότης απρόσιτος, μα θεότης*

**Αφηγηματικά στοιχεία-Γλώσσα**

1. Πρωτοπρόσωπη αφήγηση με εσωτερική εστίαση
2. Η αφήγηση εμπεριέχει πολλά σχόλια και χρησιμοποιούνται κυρίως παρελθοντικοί χρόνοι.
3. Αξιοποιείται η περιγραφή και ο ζωντανός και παραστατικός διάλογος
4. Η γλώσσα είναι απλή, δημοτική και ζωντανή με πολλά σχήματα λόγου.

**ΕΡΩΤΗΣΕΙΣ**

1.α)Πώς περιγράφει η αφηγήτρια τα φυσικά χαρακτηριστικά του πατέρα της; β)Πώς παρουσιάζει τον χαρακτήρα του;

2.Ποιο περιστατικό θεώρησε η συγγραφέας σημαντικό για τη ζωή της; Γιατί;

3.Ποια τα συναισθήματα του κοριτσιού για τον πατέρα; Να υπογραμμίσετε στο κείμενο τα χωρία ,όπου φαίνονται αυτά.

4.Ποιο είναι το είδος της αφήγησης και ο τύπος του αφηγητή; β)Να βρείτε τις τεχνικές αφήγησης που χρησιμοποιούνται στο κείμενο και ένα παράδειγμα για καθεμία.

5.Να εντοπίσετε στο κείμενο τα εκφραστικά μέσα(σχήματα λόγου) και τον λειτουργικό τους ρόλο.

6.Συγκρίνετε τις σχέσεις γονιών-παιδιών κατά την εποχή που αναφέρεται το κείμενο και στη σύγχρονη εποχή.

(Πηγή: https://taenoikwkaiendimw.blogspot.com/<http://filologikaek.blogspot.gr>/http://alexgger.blogspot.com)